На основу члана 37. Статута града Ниша („Службени лист Града Ниша“, број 88/2008) Скупштина града Ниша на седници од \_\_\_\_\_\_\_\_\_\_\_\_\_\_\_доноси

**О Д Л У К У**

**O ИЗМЕНИ ОДЛУКЕ О ПРИХВАТАЊУ ПРОЈЕКТА “РЕШАВАЊЕ ЕГЗИСТЕНЦИЈАЛНОГ ПИТАЊА ГРАЂАНА ГРАДА НИША ПОГОЂЕНИХ ЕЛЕМЕНТАРНОМ НЕПОГОДОМ-КЛИЗИШТЕМ У СЕЛУ МРАМОР“**

**Члан 1.**

У Одлуци о прихватању Пројекта „Решавања егзистенцијалног питања грађана Града Ниша погођених елементарном непогодом-клизиштем у селу Мрамор“ („Сл. лист Града Ниша“, бр. 40/2006) мења се тачка X и гласи:

„Имовински односи између Града Ниша и власника порушених објеката на Мраморском брду, за чије потребе су изграђени објекти на кп.бр. 240/183, кп.бр. 240/184, кп.бр. 240/185, кп.бр. 240/186, кп.бр. 240/187, кп.бр. 240/188, кп.бр. 240/189, кп.бр. 240/190, кп.бр. 240/191 и кп.бр 240/192 све у КО Паси Пољана, регулисаће се у посебном поступку у складу са Законом“.

**Члан 2.**

Одлуку објавити у „Службеном листу Града Ниша“.

Број: \_\_\_\_\_\_\_\_\_\_\_\_\_\_\_

У Нишу,\_\_\_\_\_\_\_\_\_2015.године

**СКУПШТИНА ГРАДА НИША**

**ПРЕДСЕДНИК**

\_\_\_\_\_\_\_\_\_\_\_\_\_\_\_\_\_\_\_\_\_\_ Проф. др Миле Илић

**О б р а з л о ж е њ е**

На основу Одлуке о прихватању Пројекта „Решавања егзистенцијалног питања грађана Града Ниша погођених елементарном непогодом-клизиштем у селу Мрамор“ („Сл. лист Града Ниша“, бр. 40/2006), Влада Републике Србије и Град Ниш су финансирали изградњу десет стамбених објеката на локацији Паси Пољана, ради збрињавања породица угрожених клизиштем у селу Мрамор код Ниша, на основу које је дана 25.05.2006.године закључен уговор о грађењу бр. 401-00-687/2006-01 између Владе Републике Србије и Извођача радова-Града Ниша, чији је локални партнер у реализацији овог пројекта ЈП „Дирекција за изградњу града Ниша“.

Тачком X ове Одлуке утврђено је да ће се имовински односи, замена непокретности еквивалентних вредности између Града Ниша и власника порушених објеката на Мраморском брду, регулисати поседном Одлуком и Уговором у складу са Законом. Дана 28.12.2006.године донето је решење Градоначелника града Ниша бр.4510/2006-01 којим се грађанима села Мрамор погођеним елементарном непогодом - клизиштем, дају на привремено коришћење објекти у Паси Пољани, до решавања имовинско правних односа, односно размена непокретности еквивалентних вредностима.

Предмет размене су 10 (десет) стамбених објеката у Паси Пољани, који су дати на привремено коришћење напред наведним решењем од 28.12.2006.године и катастарске парцеле на којима се налазе оштећени или порушени објекти погођени елементарном непогодом-клизиштем у селу Мрамор, чији су власници лица којима су 10 стамбених објеката у Паси Пољани дати на привремено коришћење. Напред наведена тачка X Одлуке Скупштине Града Ниша од 14.06.2006.године, а на основу које се приступа решавању стамбеног питања грађана који су остали без својих домова услед елементарне непогоде-клизишта у селу Мрамор, подразумева процену тржишне вредности непокретности које су предмет размене, а која у складу са овом одлуком, мора да буде еквивалентнa, што у конкретном случају није.

Обзиром да је ступањем на снагу Закона о јавној својини („Сл.гласник РС“бр. 72/11 и 88/13), Град Ниш покренуо поступак уписа права јавне својине на непокретностима и то на предметним породичним стамбеним објектима који се налазе у КО Паси Пољани у Нишу, на основу захтева Управе за имовину и инспекцијске послове града Ниша, као управе надлежне за имовинско-правне послове, уз приложену законом прописану документацију, РГЗ-Служба за катастар непокретности Ниш извршила је упис права јавне својине Града Ниша на предметним непокретностима- породичним стамбеним зградама које су у складу са решењем Градоначелника града Ниша бр.4510/2006-01 од 28.12.2006.године дате на привремено коришћње грађанима села Мрамор погођеним елементарном непогодом - клизиштем.

Даном правноснажности уписа права јавне својине Града Ниша на предметним непокретностима у КО Паси Пољана, испуњени су законски услови за располагање наведеним непокретностима у циљу трајног решавања егзистенцијалног питања грађанима Града Ниша погођеним елементарном непогодом – клизиштем у селу Мрамор уместо досадашњег привременог давања предметних објеката на коришћење.

У складу са наведеним донето је Решење Градоначелника града Ниша бр.3261/2013-01 од 02.10.2013. године, којим је покренут поступак отуђења непокретних ствари из јавне својине Града Ниша и образована Комисија за спровођење поступка отуђења непокретности из јавне својине Града Ниша и то 10 (десет) породичних стамбених зграда у Паси Пољани, у Нишу, становницима села Мрамор погођеним елементарном непогодом -клизиште, у циљу отклањања последица елементарне непогоде-клизишта, у свему према одредбама Закона о јавној својини (“Службени гласник РС“, бр. 72/2011, 88/2013 и 105/14), Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда („Службени гласник РС“, бр. 24/12) и на основу Одлуке о прибављању, располагању и управљању стварима у јавној својини („Сл.лист Града Ниша“ бр. 67/2013).

Спровођење поступка отуђења наведених објеката из јавне својине Града Ниша и уступање истих становницима села Мрамор погођеним елементарном непогодом –клизиштем, ради трајног решавања њиховог стамбеног питања, уз примену наведене тачке X Одлуке Скупштине Града Ниша од 14.06.2006.године који предвиђа процену тржишне вредности непокретности које су предмет размене и то тако да иста буде еквивалентнa, довело би немогућности реализације наведеног члана ове Одлуке, обзиром да вредност породичних стамбених зграда у Паси Пољани и вредност катастарских парцела у КО Мрамор, не могу бити еквивалентне.

На основу члана 29. Закона о јавној својини („Службени гласник“ РС број 72/11, 88/13 и 105/14), прописано је да се непокретности у јавној својини могу отуђити непосредном погодбом, ако то у конкретном случају представља једино могуће решење, као и да се на основу члана 31. овог закона непокретности могу отуђити из јавне својине и испод тржишне цене односно без накнаде, ако постоји интерес за таквим располагањем као што је отклањање последица елементарних непогода.

На основу наведеног, утврђено је да су изменом тачке X Одлуке о прихватању Пројекта „Решавања егзистенцијалног питања грађана Града Ниша погођених елементарном непогодом-клизиштем у селу Мрамор“ Скупштине Града Ниша бр. 06-373/2006-3/02 од 14.06.2006.године, тако да иста сада гласи “ Имовински односи између Града Ниша и власника порушених објеката на Мраморском брду, за чије потребе су изграђени објекти на кп.бр. 240/183, кп.бр. 240/184, кп.бр. 240/185, кп.бр. 240/186, кп.бр. 240/187, кп.бр. 240/188, кп.бр. 240/189, кп.бр. 240/190, кп.бр. 240/191 и кп.бр 240/192 све у КО Паси Пољана, регулисаће се у посебном поступку у складу са Законом“ испуњени услови за реализацију поступка трајног решавања егзистенцијалног питања лица односно породица угрожених последицама елементарне непогоде-клизишта у селу Мрамор код Ниша применом Закона о јавној својини („Службени гласник“ РС број 72/11, 88/13 и 105/14) и спровођење поступка преноса права својине власника катастарских парцела у КО Мрамор Граду Нишу, док у осталом делу одлука остаје непромењена.

**Начелник**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Љубиша Јанић, дипл.правник**